Chaos breek uit toe inspekteurs werkplek wou sluit | Netwerk24
Chaos breek uit toe inspekteurs werkplek wou sluit
Deur Elvira Wood 14 Augustus 2020 05:07
Dit is wet om gesigmaskers by 'n werkplek te dra. Foto: Pixabay
Chaos het Woensdag by African Debt Advisors (ADA) se perseel in die Kaapstadse middestad uitgebreek toe inspekteurs van die departement van arbeid die kantore wou sluit.
Die departement sê Donderdag in 'n verklaring dat hy inspekteurs na die perseel gestuur het nadat hy ingelig is dat die plek nie aan die nodige Covid-19-gesondheidsmaatreëls voldoen nie.
David Esau, provinsiale hoofinspekteur, sê daar is geen persoonlike beskermende toerusting aan personeel verskaf nie; die nodige afstande tussen werknemers is nie gehandhaaf nie en daar was nie genoeg ontsmetmiddels nie.
Die maatskappy kon ook nie 'n risikobepaling aan die inspekteurs voorlê nie.
Die inspekteurs het toe besluit die werkplek moet gesluit word.
Esau sê toe hulle die mense inlig dat hulle die gebou gaan sluit, het die werkgewer en werknemers aggressief geraak, die deure gesluit en gekeer dat die inspekteurs die perseel verlaat.
Hulle het daarop aangedring dat die bevel om die perseel te sluit, teruggetrek word.
Die departement sê hy ondersoek ADA ook in verband met aansoeke by die Werkloosheidsversekeringsfonds om Covid-19-Ters-voordele vir werknemers.
"Die werkgewer moet inligting verskaf oor werknemers wie se name op die betaalstaat verskyn en 'n lys van werknemers wie se aansoeke vir Ters-voordele vir April, Mei en Junie goed- of afgekeur is."
Ingevolge wetgewing moet dié inligting ook aandui watter personeel voorskotte in dié tyd ontvang het, asook enige aftrekkings wat gedoen is. Hulle moet ook 'n lys van werknemers hê wat nie in dié tyd gewerk het, of 'n Covid-19-Ters-uitbetaling gekry het nie.
Die departement sê in die verklaring hy sal weer die perseel besoek om te sien of dit gesluit is of nie. As dit nie gesluit is nie, sal dit as 'n strafregtelike oortreding beskou word en sal die nodige regstappe teen ADA gedoen word.